Diari Oficial de la Generalitat Valenciana


Sumari del DOGV 3027, del 03-07-1997 (1997/8291)

ORDRE de 4 de juny de 1997, de la Conselleria de Medi Ambient, per la qual s'estableix un règim d'ajudes per a la conservació de sòls amb el fi d'evitar l'erosió i es convoca la concessió de les ajudes per a 1997.
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3027

Data del DOGV
:   03-07-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/8291


Data del document
:   04-06-1997

Organisme emissor
:   Conselleria de Medi Ambient

Tipus de document
:   Ordre

Anàlisi jurídica

ORDRE de 4 de juny de 1997, de la Conselleria de Medi Ambient, per la qual s'estableix un règim d'ajudes per a la conservació de sòls amb el fi d'evitar l'erosió i es convoca la concessió de les ajudes per a 1997.  
La Comunitat Valenciana presenta uns dels nivells més greus de desertització de tot Espanya, el 44% del territori valencià està exposat a un alt risc d'erosió.  
Els bancals són, probablement, el mitjà més eficaç de conservació del sòl. L'abandó de l'activitat agrícola ha originat el deteriorament dels murs de contenció de bancals, fenomen que ha portat com a conseqüència que els processos d'erosió del sòl s'incrementen, per això reconstruir-los és un objectiu prioritari de la Conselleria de Medi Ambient.  
La Llei 3/1993, de 9 de desembre, de la Generalitat Valenciana, Forestal de la Comunitat Valenciana, en l'article 28.1, diu que l'administració tindrà compte de l'estabilització i la regeneració dels terrenys situats a vessants amb terrasses o bancals que hagen deixat de ser conservats, que siguen abandonats com a sòls agrícoles i dels erms o improductius, susceptibles de recuperació.   
Així mateix, en l'article 64.1, diu que la Generalitat Valenciana, per al compliment de les obligacions i a fi d'aconseguir els objectius previstos en aquesta llei, podrà prestar ajuda econòmica i tècnica als propietaris públics i privats de terrenys forestals, o a les persones naturals o jurídiques a les quals aquests hagen cedit l'ús o gaudi dels terrenys o amb les quals hagen establit acords que impliquen la millora de la conservació i de la producció mitjançant treballs forestals.  
Com a aplicació d'aquests articles, la Conselleria de Medi Ambient té la intenció de donar suport a la conservació de sòls mitjançant la recuperació dels murs de contenció dels bancals deteriorats.  
Per aquesta raó, d'acord amb el que disposen l'article 35 de la Llei 5/1983, de 30 de desembre, de Govern Valencià, i l'article 47.3 del Text Refós de la Llei de la Hisenda Pública de la Generalitat Valenciana, aprovada pel Decret Legislatiu de 26 de juny de 1991, del Consell de la Generalitat Valenciana,   
ORDENE  
Primer  
Establir un règim de subvencions a càrrec del capítol VII, de la secció 14, «Conselleria de Medi Ambient»; servei 03, «Direcció General per al Desenvolupament Sostenible»; programa 442.40, Restauració i Protecció dels Recursos Forestals, línia 2.169.  
La dotació anual de la línia serà la que figure en la corresponent llei de pressupostos.  
Segon  
Aprovar les bases per les quals es regirà aquest règim, que figuren com a annex a aquesta ordre.  
Tercer  
La convocatòria de les ajudes, establida en aquesta ordre amb caràcter general, es tramitarà pel procediment anticipat, d'acord amb l'Ordre de 26 de setembre de 1994, de la Conselleria d'Economia i Hisenda, per la qual cosa la concessió estarà condicionada a l'existència, en el pressupost de l'exercici següent, de crèdit suficient i adequat.  
Quart  
En tot allò no regulat en aquesta ordre serà d'aplicació el que disposen el Decret Legislatiu de 26 de juny de 1991, de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana, i la Llei 3/1993, de 9 de desembre, Forestal de la Comunitat Valenciana.  
DISPOSICIONS TRANSITÒRIES PER A 1997   
Primera  
La convocatòria d'aquestes ajudes per a 1997 és per tramitació ordinària, i la línia està dotada amb 60 milions de pessetes, a càrrec de l'aplicació pressupostària descrita en el punt u anteriorment esmentat.  
Segona  
El termini per a presentar les sol·licituds per a 1997 serà d'un mes comptador des de l'endemà de la publicació en el Diari Oficial de la Generalitat Valenciana d'aquesta ordre.  
DISPOSICIONS FINALS  
Primera  
Per al desenvolupament i l'execució del que disposa aquesta ordre, es faculta el director general per al Desenvolupament Sostenible de la Conselleria de Medi Ambient per a dictar les resolucions necessàries per a aplicar-la.  
Segona  
Aquesta ordre vigirà l'endemà de la publicació en el Diari Oficial de la Generalitat Valenciana.   
Tercera  
Contra aquesta ordre, que posa fi a la via administrativa, s'hi podrà interposar un recurs contenciós administratiu en el termini de dos mesos, comptadors des de l'endemà de la publicació, davant la sala contenciosa administrativa del Tribunal Superior de Justícia de la Comunitat Valenciana. La interposició d'aquest recurs requerirà la comunicació prèvia a la Conselleria de Medi Ambient.  
Tot això, d'acord amb el que preveuen els articles 57 i 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 4 de juny de 1997  
El conseller de Medi Ambient,  
JOSÉ MANUEL CASTELLÁ ALMIÑANA  
ANNEX   
Bases per les quals es regula la convocatòria de subvencions destinades a la conservació de sòls  
Primera. Beneficiaris  
Podran ser beneficiaris d'aquestes ajudes:  
- Els propietaris de terrenys forestals de titularitat pública o privada o els titulars de dret d'ús o gaudi de qualsevol naturalesa sobre aquests.  
- Els propietaris de terrenys agrícoles en l'àmbit forestal o limítrofs a aquest o els titulars de dret d'ús o gaudi de qualsevol naturalesa sobre aquests, siguen persones físiques o jurídiques, de dret privat o de dret públic.  
- Els propietaris de terrenys de titularitat privada podran autoritzar als ajuntaments i mancomunitats de municipis la utilització dels seus terrenys per als fins previstos en aquesta ordre. Aquesta autorització permetrà als ajuntaments i mancomunitats de municipis ser beneficiaris de les línies d'ajudes que s'hi estableixen.  
Segona. Objecte i actuacions que s'han d'efectuar  
- Les ajudes es destinaran a la conservació del sòl mitjançant la reconstrucció dels murs de contenció de pedra dels bancals i obres complementàries de drenatge.  
Tercera. Àmbit d'aplicació  
El règim de les ajudes destinades a la conservació de sòls, d'acord amb les determinacions contingudes en aquesta ordre, serà d'aplicació en l'àmbit territorial de la Comunitat Valenciana per a terrenys que siguen o que hagen sigut objecte de cultius de secà dins de l'àmbit forestal o limítrof amb aquest, i que com a conseqüència del deteriorament dels murs de contenció de pedra dels bancals, sofreixen processos d'erosió.  
Quarta. Quanties de les ajudes  
4.1. L'import màxim de les ajudes, expressat en percentatge de l'import de la inversió total, serà del 70% de l'actuació assenyalada en l'article 3, tret dels terrenys situats dins dels espais naturals protegits o àrees d'esmortiment d'impactes d'aquests, que serà del 90%.  
4.2 L'import màxim de les inversions que poden ser objecte de les ajudes previstes en aquest annex serà de 15.000 pessetes per metre cúbic de mur reconstruït.  
Cinquena. Sol·licituds i documentació  
5.1 Les sol·licituds es faran en instàncies adreçades al director general per al Desenvolupament Sostenible.  
5.2. Els interessats presentaran les sol·licituds en els registres generals de la Conselleria de Medi Ambient situats a:   
- Alacant, carrer de Churruca, 29. Tel.: (96) 590 09 50.  
- Castelló de la Plana, carrer d'Herrero, 23. Tel.: (964) 20 42 11.  
- València, carrer de Gregori Gea, 27. Tel.: (96) 386 21 00.  
O en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. La tramitació correspondrà a les direccions territorials de la província en què estiga situada la finca.  
5.3 El termini de presentació d'instàncies serà entre l'1 i el 30 de novembre, ambdós inclosos, de l'any anterior per al qual se sol·licita l'ajuda. Per a l'exercici de 1997, el termini serà l'expressat en la disposició transitòria segona per a 1997.  
5.4 L'admissió a tràmit d'una sol·licitud de subvenció no generarà cap compromís de concedir-la.   
Les activitats previstes en la sol·licitud no podran començar-se fins a la concessió de la subvenció. Els treballs iniciats abans d'aquesta aprovació no seran objecte de subvenció. En tot cas, seran excloses d'aquesta les parts executades.  
5.5 No s'admetrà més d'una sol·licitud a l'any per finca, entesa per tal aquella que es considere una unitat de gestió. Constituiran una unitat de gestió l'agrupació de diverses finques d'un mateix propietari, amb escriptures distintes, sempre que siguen limítrofes. Dins d'aquesta mateixa sol·licitud s'inclouran totes les activitats objecte d'ajuda per a la finca, previstes en aquesta ordre.  
Aquestes subvencions són incompatibles amb qualsevol altra de la Conselleria de Medi Ambient i d'altres organismes públics per a la mateixa finalitat.  
5.6. La documentació que han de presentar els interessats, juntament amb les instàncies, per a sol·licitar les ajudes serà la següent:  
a) Documentació acreditativa de la identificació de la persona sol·licitant:  
- Persones físiques: còpia compulsada del número d'identificació fiscal (NIF) i document nacional d'identitat (o únicament el DNI amb lletra de control) per als nacionals, i per als estrangers, fotocòpia de la targeta de residència.  
- Persones jurídiques o agrupacions de persones físiques:  
- Còpia compulsada de la targeta del codi d'identificació fiscal (CIF).  
- Còpia compulsada dels estatuts de l'entitat o escriptura de constitució o qualsevol altre document admissible en dret que ho acredite i còpia dels poders que acrediten la representació.  
- Certificat de l'acta on conste l'acord de sol·licitar les ajudes i nomenament del representant de l'entitat per a efectuar la gestió.  
- Els ajuntaments i les mancomunitats de municipis: acord adoptat per l'òrgan competent pel qual s'aprova la sol·licitud de subvenció.  
b) Acreditació de complir els requisits per a ser beneficiari d'acord amb la base primera.  
Documents acreditatius de la propietat (escriptura, registres de la propietat...).  
- En el cas d'autorització de propietari de titularitat privada a ajuntaments o mancomunitats d'ajuntaments, caldrà presentar-la. A més, es presentarà un document acreditatiu o una declaració jurada del titular dels terrenys de no haver sol·licitat la mateixa ajuda.  
 c) Full de compromís i programa d'actuació que garantisca l'execució de les obres d'acord amb el que disposa la base set del punt nou d'aquesta ordre.  
d) Imprés d'alta de tercers per a pagaments de la Generalitat Valenciana degudament emplenat i segellat per l'entitat bancària corresponent, segons model normalitzat.  
e) Si escau, certificat acreditatiu d'estar al corrent de les obligacions tributàries i de la Seguretat Social en el moment d'acabament del termini de presentació de sol·licituds en els terminis previstos en l'Ordre de 30 de maig de 1996 de la Conselleria d'Economia i Hisenda (DOGV núm. 2.775, de 21.06.96) tret de les excepcions previstes en l'article 3.  
f) Memòria valorada dels treballs que s'han de fer, la qual haurà de contenir els apartats següents:  
- Descripció de la finca amb la localització en el plànol 1:50.000 de l'Institut Geogràfic Nacional, com també el plànol cadastral amb les parcel·les afectades amb la senyalització de les obres proposades, o, si hi manca, qualsevol altre que permeta identificar-les sense cap dubte.  
- Descripció dels treballs i les actuacions que s'han de fer.  
- Pressupost desglossat  
Per a les inversions majors de 10 milions de pessetes, abans de la resolució de l'expedient, caldrà presentar un projecte, firmat per un tècnic competent i degudament visat pel col·legi oficial corresponent. Aquells que en convocatòries anteriors hagen presentat aquest projecte i no hagen obtingut la subvenció corresponent a la totalitat del que s'ha sol·licitat, hi haurà prou que presenten una fotocòpia del projecte amb indicació de la convocatòria en què es va presentar, còpia que haurà de ser compulsada per un funcionari de la Generalitat Valenciana.  
En la memòria o el projecte s'especificarà el tipus d'execució de les inversions i, en cas d'utilització de mà d'obra o maquinària pròpia, haurà d'estar suficientment detallada en el pressupost de cadascuna de les actuacions.  
Sisena. Valoració i tràmit  
6.1 Les memòries i els projectes seran sotmesos a informe per tècnics designats pel director dels serveis territorials de la Conselleria de Medi Ambient, d'acord amb el que preveu l'article 46.3 del Text Refós de la Llei d'Hisenda Pública de la Generalitat Valenciana.  
6.2 La valoració dels expedients, la farà una comissió d'avaluació en cada província, formada pel director dels serveis territorials de la Conselleria de Medi Ambient, el cap de la secció forestal corresponent, o les persones que els representen, i per un tècnic forestal d'aquesta i un funcionari de l'administració general, que farà de secretari, designats pel director territorial corresponent.  
6.3 Per a la concessió de les ajudes tindran prioritat:  
- Les sol·licituds que abasten una unitat hidrològica, amb un sol sol·licitant o diversos agrupats.  
- Terrenys situats dins dels espais naturals protegits o àrees d'esmortiment d'impactes d'aquests.  
- Terrenys situats dins dels plans de restauració hidrologicoforestal o plans de conservació de sòls, elaborats per la Conselleria de Medi Ambient, o aprovats per aquesta si han sigut elaborats per una altra entitat o organisme.  
- Terrenys situats en les capçaleres de conques hidrogràfiques.  
- Sol·licituds que agrupen diversos propietaris.  
6.4 La proposta de resolució de concessió d'ajudes haurà d'explicitar, en funció del calendari d'execució de les obres aprovat, la subvenció de capital que s'ha de resoldre a càrrec de l'anualitat corrent.  
6.5 Establida la selecció, reflectida en la corresponent proposta d'adjudicació, aquesta serà elevada per les comissions d'avaluació a la Direcció General per al Desenvolupament Sostenible. La selecció assenyalarà l'objecte de la subvenció, la inversió màxima aprovada, el percentatge subvencionat i l'import de l'ajuda concedida.  
6.6 Una vegada formalitzats els actes d'instrucció corresponents, el director general per al Desenvolupament Sostenible elevarà la proposta, que contindrà les sol·licituds elegides i l'import de les ajudes de la inversió aprovada, els criteris aplicats i les sol·licituds desestimades, al conseller de Medi Ambient.  
6.7 La resolució definitiva dictada pel conseller serà publicada en el Diari Oficial de la Generalitat Valenciana, en els termes assenyalats en l'apartat anterior.  
6.8 La sol·licitud es considerarà desestimada si la resolució no es resol en el termini de tres mesos des de l'acabament del termini de presentació d'instàncies.  
6.9 Els beneficiaris de les subvencions podran renunciar expressament a aquestes en el termini de 10 dies a partir de l'endemà de la publicació de la resolució de concessió.  
Setena. Obligacions dels beneficiaris  
Els beneficiaris de les subvencions:  
7.1 Hauran d'estar al corrent de les obligacions tributàries i davant de la Seguretat Social.  
7.2 Hauran d'estar en la situació que legitima la concessió.  
7.3 Hauran de complir els requisits i les condicions que comporta la concessió o el gaudi de l'ajuda. L'incompliment d'una part, decaurà en els drets de les unitats no executades.  
7.4 S'hauran de sotmetre a les actuacions de control financer que corresponen a la Intervenció General en relació amb les subvencions i ajudes concedides.  
7.5 Hauran de comunicar, en qualsevol moment de la vigència de l'expedient, altres ajudes públiques sol·licitades o concedides per al mateix projecte.  
7.6 Haurà de fer constar en tota la informació o documentació pròpia de l'activitat que aquesta està subvencionada per la Conselleria de Medi Ambient.  
7.7 Hauran de permetre a la Conselleria de Medi Ambient o a entitats nomenades per aquesta, el control de qualitat dels treballs realitzats i del material utilitzat.  
7.8 Hauran de complir les condicions tècniques de la inversió:  
a) En la reparació dels murs de contenció s'haurà de respectar el tipus de maçoneria utilitzat en la construcció originària d'aquest.  
b) La reparació dels murs de contenció de pedra dels bancals es farà mitjançant maçoneria obrada o maçoneria en sec.  
c) Els murs de contenció de pedra dels bancals hauran de disposar d'una adequada xarxa de clavegueram.  
d) El conjunt de murs de contenció hauran de disposar d'un sistema complementari de drenatge per a l'evacuació de les aigües d'escorriment.  
7.9 El termini màxim d'execució d'aquelles es fixa fins al dia 15 de novembre de l'any per al qual se sol·licita l'ajuda. Això no obstant, la resolució d'adjudicació indicarà el termini d'execució per a cada sol·licitud, que podrà ser inferior, i s'aplicarà, si escau, el que estipula la base novena, punt 1e.  
Igualment, podrà concedir-se una pròrroga, per motius justificats, a sol·licitud dels beneficiaris.  
Vuitena. Justificació de les actuacions que s'han de realitzar  
8.1 Es podrà avançar als ajuntaments i a les mancomunitats de municipis l'import que reglamentàriament es determine.  
8.2 S'estableixen com a normes específiques per a la justificació d'aquestes subvencions, les següents:  
- Una vegada efectuades les obres objecte de l'ajuda cada any, la persona interessada haurà de comunicar-ho per escrit als serveis territorials de la Conselleria de Medi Ambient de la província en què estiga la finca.  
- De les obres i els drets d'ajuda, un tècnic de la Conselleria de Medi Ambient haurà de certificar el compliment de les condicions i els requisits tècnics que han de reunir les inversions per a la concessió de les ajudes. A aquest efecte, es podran fer, mitjançant un mostreig, els controls de qualitat necessaris previs a la certificació.  
- Per a les ajudes regulades per aquesta ordre, la justificació de les inversions es farà amb els criteris següents:  
a) Amb caràcter general, mitjançant la presentació de factures amb el justificant de pagament o document acreditatiu d'aquest referent a totes les despeses efectuades d'acord amb el programa subvencionat. En cap cas pot ser objecte de subvenció l'impost sobre el valor afegit recuperable pel beneficiari.  
b) La despesa de la mà d'obra fixa o assalariada s'acreditarà documentalment mitjançant una fotocòpia de la nòmina o factura firmada pels treballadors.  
c) En cas de mà d'obra pròpia, entenent per tal la del titular i la dels membres majors d'edat de la unitat familiar inclosos en la cartilla de la Seguretat Social o en la d'autònoms, s'adjuntarà un certificat del tècnic de la Conselleria de Medi Ambient de les despeses imputades. El preu unitari màxim justificable de la mà d'obra pròpia serà de 4.574 pessetes per jornal.  
d) Els ajuntaments o les mancomunitats d'ajuntaments hauran de presentar un certificat del responsable de la intervenció de totes les despeses, i afegir-hi còpies autenticades dels documents suport (factures, nòmines\_) juntament amb els justificants de pagament corresponents. Els certificats d'obra es justificaran d'acord amb l'article 47 bis.1.d del Text Refós de la Llei d'Hisenda Pública de la Generalitat Valenciana.  
Si les obres han sigut fetes per l'administració, d'acord amb l'article 153 de la Llei de Contractes de les Administracions Públiques, caldrà acreditar el cost de l'execució.  
Novena. Reintegrament de les quantitats  
9.1 D'acord amb el que estableix l'article 47.9 del Text Refós de la Llei d'Hisenda Pública de la Generalitat Valenciana, escaurà reintegrar les quantitats percebudes i l'exigència de l'interés de demora des del moment del pagament de l'ajuda en els casos següents:  
a) incompliment de l'obligació de justificació;   
b) obtenció de la subvenció sense reunir les condicions requerides;  
c) incompliment de la finalitat per a la qual la subvenció ha sigut concedida;  
d) incompliment de les condicions imposades als beneficiaris amb motiu de la concessió de la subvenció;  
e) l'incompliment de l'execució de les obres en els terminis previstos comportarà, si s'escau, el reintegrament de les ajudes rebudes i l'anul·lació de les ajudes pendents de rebre, després de la tramitació de l'oportú expedient contradictori.  
9.2 Igualment, en el supòsit que l'import de la subvenció, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que s'ha de realitzar, caldrà reintegrar l'excés obtingut sobre el cost de l'activitat efectuada, quan la subvenció principal siga de la Generalitat Valenciana.